**ELŐTERJESZTÉS**

**Tiszavasvári Város Önkormányzata**

**Képviselő-testülete**

**2023. április 27-én**

**tartandó rendes ülésére**

Az előterjesztés tárgya:

**A tiszavasvári 0106 helyrajzi számú külterületi önkormányzati út melletti fasor gyérítésének engedélyezése**

A napirend előterjesztője (előadó): Szőke Zoltán polgármester

Az előterjesztést készítette (témafelelős): Gulyásné Gáll Anita

Az előterjesztés iktatószáma: TPH/4161-2/2023.

Az ülésre meghívni javasolt szervek, személyek: -

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. melléklet 1.10. pontja |

Melléklet: -

Tiszavasvári, 2023. április 17.

Gulyásné Gáll Anita

témafelelős

**Tiszavasvári Város Polgármesterétől**

4440 Tiszavasvári, Városháza tér 4. sz.

Tel.: 42/520-500 Fax.: 42/275–000 e–mail: tvonkph@tiszavasvari.hu

Témafelelős: Gulyásné Gáll Anita

### ELŐTERJESZTÉS

**- a Képviselő-testülethez -**

**A tiszavasvári 0106 helyrajzi számú külterületi önkormányzati út melletti fasor gyérítésének engedélyezéséről**

**Tisztelt Képviselő-testület!**

Dr. Lipták József, mint a Települési Agrárgazdasági Bizottságok Elnöke kérelmet nyújtott be a tárgyban érintett földtulajdonosok képviseletében a tiszavasvári **0106 helyrajzi számú külterület önkormányzati út melletti fasor gyérítésének engedélyezése** tárgyában.

A kérelem indoka, hogy több magánszemély tulajdonában lévő mezőgazdasági ingatlan is a 0106 helyrajzi számú önkormányzati külterületi földútról közelíthető meg és mivel az út két oldalán lévő fasor útra benyúló egyedei a széles mezőgazdasági járművek közlekedését akadályozza, ezért a kérelmezők beadványukban vállalták a gyérítés saját költségen történő elvégzését.

Tájékoztatom a Képviselő-testületet arról, hogy a kérelemben feltüntetett tiszavasvári 0106 helyrajzi számú önkormányzati külterületi utat szegélyező fasor az erdőről, az erdő védelméről és az erdőgazdálkodásról szóló 2009. évi XXXVII. törvény 12. § (1) bekezdése értelmében fásításnak minősül.

E törvény (3) bekezdése értelmében a **fásításban tervezett** – a fa tövében mérve - **10 cm-t meghaladó átmérőjű fa kitermelését,** annak **megkezdése előtt** **legkésőbb 21 nappal** előzetesen **be kell jelenteni az erdészeti hatóság részére**.


Mivel az érintett fasorban jelentős számban van 10 cm-t meghaladó átmérőjű fa, ezért a fenti jogszabály szerint kell eljárni. A fásításban tervezett fakitermelés bejelentéséhez a kérelmezők az alábbi paramétereket adták meg: a kivágandó fa fajtája: fehér akác, mennyisége: 20 m3, az érintett terület6800 m2.

Kérem a Képviselő-testületet, hogy hozzon döntést a tárgyban szereplő fasor gyérítéséről.

Tiszavasvári, 2023. április 17.

**Szőke Zoltán**

**polgármester**

****

##### 

**HATÁROZAT TERVEZET**

**Tiszavasvári Város Önkormányzata**

**Képviselő-testülete**

**…/2023. (...) Kt. számú**

**határozata**

**A tiszavasvári 0106 helyrajzi számú külterületi önkormányzati út melletti fasor gyérítésének engedélyezéséről**

Tiszavasvári Város Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 107.§-ban hatáskörében eljárva az alábbi határozatot hozza:

1. A Képviselő-testület **hozzájárul** ahhoz, hogy a tiszavasvári **0106 helyrajzi számú** önkormányzati külterületi utat szegélyező **fasor 6800 m2 nagyságú részéről 20 m3 fehér akác kitermelésre kerüljön.**

2. A fakitermelés feltétele:

* az Erdészeti Hatóság hozzájárul a fakitermeléshez,
* csak azok a fák vághatóak ki, amelyek akadályozzák az érintett úton történő mezőgazdasági gépjárművek közlekedését,
* a gazdák saját költségükön végzik el a fakivágást,
* a kivágott fa az Önkormányzat tulajdonát képezi.

3. Felhatalmazza a Polgármestert, hogy a tervezett fakitermelésről szóló bejelentést az erdészeti hatósághoz nyújtsa be.

4. Felkéri a Polgármestert, hogy tájékoztassa Dr. Lipták Józsefet a Testület döntéséről.

Határidő: azonnal Felelős: Szőke Zoltán polgármester